Legal Document

Category: 161

Text:
37. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 921 της 14/23 Νοεμ. 1979 (ΦΕΚ Α΄ 258) Περί μετατροπής κενών θέσεων επικουρικών καθηγητών της Φιλοσοφικής Σχολής του Πανεπιστημίου Αθηνών εις εκτάκτους αυτοτελείς έδρας της αυτής Σχολής και καθορισμού του τίτλου και του περιεχομένου αυτών. Έχοντες υπ’ όψιν: 1.Τας διατάξεις: α)Του άρθρ. 27 (παρ. 1) του Νόμ. 815/78 «περί ρυθμίσεως θεμάτων αφορώντων εις την οργάνωσιν και λειτουργίαν των Ανωτάτων Εκπαιδευτικών Ιδρυμάτων». β)Του άρθρου μόνου του Π.Δ. 704/1979 «περί περιορισμού συναρμοδιοτήτων κατά την έκδοσιν διοικητικών πράξεων επί αντικειμένων αρμοδιότητος μεταξύ Υπουργείων Προεδρίας Κυβερνήσεως, Εθνικής Παιδείας και Θρησκευμάτων και Οικονομικών» (ΦΕΚ 204 Α΄). γ)Την υπ’ αριθ. 10851/1979 βεβαίωσιν της Υπηρεσίας Εντελλομένων Εξόδων του Υπουργείου Εθνικής Παιδείας και Θρησκευμάτων. 2.Την σύμφωνον γνώμην της Φιλοσοφικής Σχολής (Συνεδρίαι: 26.1.79, 2.2.79 και 9.2.79) και της Συγκλήτου (Συνεδρίαι: 27.2.79), του Πανεπιστημίου Αθηνών, και 3.Την υπ’ αριθ. 998/79 γνωμοδότησιν του Συμβουλίου της Επικρατείας, προτάσει του Υπουργού Εθνικής Παιδείας και Θρησκευμάτων, αποφασίζομεν: Άρθρον μόνον.-Εκ των εις την Φιλοσοφικήν Σχολήν του Πανεπιστημίου Αθηνών, υφισταμένων θέσεων Επικουρικών Καθηγητών, βάσει της υπ’ αριθ. 138/7.12.71 αποφάσεως του Υπουργικού Συμβουλίου (ΦΕΚ 255 Α΄ ) και του Π.Δ. 109/77 (ΦΕΚ Α΄ 37), αι κάτωθι κεναί τοιαύται μετατρέπονται ως ακολούθως: 1.Της τακτικής έδρας Α΄ Νέας Ελληνικής Φιλολογίας εις έκτακτον αυτοτελήν έδραν Νεοελληνικής Φιλολογίας με περιεχόμενον: Ερμηνεία κειμένων Ελλήνων ποιητών και πεζογράφων του 19ου και 20ού αιώνος εν αναφορά και προς τα λογοτεχνικά ρεύματα της Ευρώπης. 2.Της τακτικής Έδρας Α΄ Λατινικής Φιλολογίας εις έκτακτον αυτοτελή έδραν Λατινικής Φιλολογίας με περιεχόμενον: Την κλασσικήν λατινικήν γραμματείαν, κυρίως δε την μεταγενεστέραν και μεσαιωνικήν, έτι δε την λατινικήν επιγραφικήν και παλαιογραφίαν, ως και την εξέτασιν των επιδράσεων της λατινικής γραμματείας επί των νεωτέρων λογοτεχνιών. 3.Της τακτικής έδρας Β΄ Φιλοσοφίας εις έκτακτον αυτοτελή έδραν Ιστορίας της Φιλοσοφίας με περιεχόμενον: Την Ιστορίαν της Νεωτέρας Ευρωπαϊκής Φιλοσοφίας μέχρι του τέλους του 19ου αιώνος εν αναφορά προς τους εκπροσώπους της Φιλοσοφικής διανοήσεως του νεωτέρου Ελληνισμού. 4.Της τακτικής έδρας Ιστορίας Μέσων και Νεωτέρων Χρόνων εις έκτακτον αυτοτελή έδραν Ιστορίας και Πολιτισμού των λαών της Μέσης Ανατολής (κυρίως Τούρκων και Αράβων) κατά τους νεωτέρους χρόνους, περιλαμβάνουσα δευτερευόντως τας αντιστοίχους γλώσσας και λογοτεχνίας. 5.Της τακτικής έδρας Β΄ Λατινικής Φιλολογίας εις έκτακτον αυτοτελή έδραν Γλωσσολογίας με περιεχόμενον: Ιστορικοσυγκριτικήν και γενικήν γλωσσολογίαν, (συγχρονικήν ανάλυσιν της γλώσσης, φωνολογίαν, Μορφολογίαν, Σημασιολογίαν, Σύνταξιν). 6.Της τακτικής έδρας Β΄ Αρχαίας Ελληνικής Φιλολογίας εις έκτακτον αυτοτελή έδραν της Κοινωνικής Ψυχολογίας.